CELEX: C2004/094/58
Language: el
Date: 2004-04-17 00:00:00
Title: Υπόθεση C-90/04Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας που κατατέθηκε στις 23 Φεβρουαρίου 2004.

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/27
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας που κατατέθηκε στις 23 Φεβρουαρίου 2004.
   (Υπόθεση C-90/04)
   (2004/C 94/58)
   Η Επιτροπή των Ευρωπαϊκών Κοινοτήτων, εκπροσωπούμενη από τους Josef Christian Schiferer και Gregorio Valero Jordana, με τόπο επιδόσεων στο Λουξεμβούργο, άσκησε στις 23 Φεβρουαρίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά της Δημοκρατίας της Αυστρίας.
   Η προσφεύγουσα ζητεί από το Δικαστήριο:
   
               1.
            
            
               να αποφανθεί ότι η Δημοκρατία της Αυστρίας παρέβη τις υποχρεώσεις που υπέχει από το άρθρο 7, παράγραφος 1, της οδηγίας 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγία 93/12/ΕΟΚ (1), καθόσον παρέλειψε έως τώρα να διαβιβάσει στην Επιτροπή την έκθεση για το έτος 2001, που έπρεπε να υποβληθεί σύμφωνα με το άρθρο 7, παράγραφος 1, της εν λόγω οδηγίας έως τις 30 Ιουνίου 2002.
            
         
               2.
            
            
               να καταδικάσει τη Δημοκρατία της Αυστρίας στα δικαστικά έξοδα
            
         Λόγοι της προσφυγής και κύρια επιχειρήματα:
   Κατά το άρθρο 7, παράγραφος 1, της οδηγίας 1999/32/ΕΚ, τα κράτη μέλη, με βάση τα αποτελέσματα της δειγματοληψίας και της ανάλυσης, οι οποίες διενεργούνται σύμφωνα με το άρθρο 6, υποβάλλουν στην Επιτροπή έως την 30ή Ιουνίου κάθε έτους σύντομη έκθεση σχετικά με την περιεκτικότητα σε θείο των υγρών καυσίμων που εμπίπτουν στο πεδίο εφαρμογής της εν λόγω οδηγίας και χρησιμοποιήθηκαν εντός της επικράτειάς τους κατά το προηγούμενο ημερολογιακό έτος.
   Σύμφωνα με τη διάταξη αυτή, η Δημοκρατία της Αυστρίας έπρεπε να έχει υποβάλει την πρώτη έκθεση για το έτος 2001 έως τις 30 Ιουνίου 2002. Έως την άσκηση της προσφυγής η Δημοκρατία της Αυστρίας δεν είχε συμμορφωθεί προς την υποχρέωση αυτή και, επομένως, παρέβη την υποχρέωση που υπέχει από το άρθρο 7, παράγραφος 1, της οδηγίας 1999/32/ΕΚ.
   
      (1)  ΕΕ L 121, σ. 13.